ពលរដ្ឋ​អូស្ត្រាលី​កាន់តែ​ច្រើន​ត្រូវ​បាន​ជំរុញ​ឲ្យ​ប្រើ​កម្មវិធី​តាមដាន​ជំងឺ​កូវីដ​១៩ លើ​ទូរស័ព្ទ​ស្មាត​ហ្វូន 
រដ្ឋាភិបាល​អូស្ត្រាលី​បាន​ឲ្យ​ដឹង​ថា ប្រជាពលរដ្ឋ​ប្រហែល ១០ លាន​នាក់ ឬ ៤០ ភាគរយ​នៃ​ប្រជាពលរដ្ឋ​អូស្ត្រាលី​ទាំងអស់ ចាំបាច់​ត្រូវ​ចូលរួម​ប្រើ​កម្មវិធី​នេះ ដើម្បី​ឲ្យ​វា​ក្លាយជា​ឧបករណ៍​ដ៏​មាន​ប្រសិទ្ធភាព ក្នុង​ការតាមដាន​រក​អ្នកឆ្លង​វីរុស​កូរ៉ូណា​នេះ។
ស៊ីដនី — ប្រជាពលរដ្ឋអូស្ត្រាលីជាង ៤ លាននាក់ បានទាញយកកម្មវិធីរបស់រដ្ឋាភិបាលដែលប្រើប្រាស់នៅលើទូរស័ព្ទស្មាតហ្វូនឈ្មោះថា CovidSafe tracing App ដែលជាកម្មវិធីតាមដានអំពីសុវត្ថិភាពទាក់ទិននឹងជំងឺកូវីដ១៩។ ក៏ប៉ុន្តែមន្ត្រីបានទទូចថា កម្មវិធីនេះ តម្រូវឲ្យមានមនុស្សជាច្រើននាក់ទៀត ទាញយកវាមកប្រើប្រាស់ ដើម្បីឲ្យវាមានប្រសិទ្ធភាព។ ប្រទេសអូស្ត្រាលីមានអ្នកឆ្លងជំងឺកូវីដ១៩ ចំនួន ៦.៨០០ នាក់។ ក្នុងនោះ អ្នកជំងឺ ៥.៨០០ នាក់ បានជាសះស្បើយ ហើយមនុស្សចំនួន ៩៥ នាក់ បានស្លាប់។ កម្មវិធី CovidSafe App ត្រូវបានបង្កើតឡើងនៅប្រទេសអូស្ត្រាលីកាលពីចុងខែមេសាកន្លងទៅនេះ។ ប្រជាពលរដ្ឋអូស្ត្រាលីចំនួនប្រមាណ ៤ លាន ២ សែន ៥ ម៉ឺននាក់ បានទាញយកកម្មវិធីនេះមកប្រើ ក៏ប៉ុន្តែរដ្ឋាភិបាលនិយាយថា លទ្ធផលដែលបានមកពីការប្រើកម្មវិធីតាមដានវីរុសកូរ៉ូណានេះ នឹងអាចផ្តល់ឲ្យមេដឹកនាំនយោបាយនូវ «ភាពជាក់ច្បាស់» ក្នុងការសម្រេចបន្ធូរបន្ថយការរឹតបន្តឹងនានា។ រដ្ឋាភិបាលអូស្ត្រាលីបានឲ្យដឹងថា ប្រជាពលរដ្ឋប្រហែល ១០ លាននាក់ ឬ ៤០ ភាគរយនៃប្រជាពលរដ្ឋអូស្ត្រាលីទាំងអស់ ចាំបាច់ត្រូវចូលរួមប្រើកម្មវិធីនេះ ដើម្បីឲ្យវាក្លាយជាឧបករណ៍ដ៏មានប្រសិទ្ធភាព ក្នុងការតាមដានរកអ្នកឆ្លងវីរុសកូរ៉ូណានេះ។ ក្រុមគាំទ្រសេរីភាពប្រជាពលរដ្ឋនិយាយថា បច្ចេកវិទ្យានេះរំលោភលើសិទ្ធិឯកជន ខណៈដែលអ្នកជំនាញមួយចំនួន បានចោទសួរអំពីសមត្ថភាពនៃកម្មវិធីនេះក្នុងការតាមដានអ្នកប្រើប្រាស់ឲ្យបានត្រឹមត្រូវ។ ក៏ប៉ុន្តែប្រធានផ្នែកវេជ្ជសាស្ត្រលោក Brendan Murphy កំពុងជំរុញប្រជាពលរដ្ឋអូស្ត្រាលីកាន់តែច្រើនថែមទៀតឲ្យចូលរួមប្រើកម្មវិធីនេះ។ លោក Murphy បានថ្លែងក្នុងសម្តីដើមថា៖ «កត្តាចាំបាច់ជាមុនដ៏សំខាន់មួយទៀត ដែលយើងបាននិយាយជាច្រើនដងមកហើយ គឺកម្មវិធីនេះឯង។ ប្រជាពលរដ្ឋអូស្ត្រាលីចំនួន ៤ លាន ២ សែន ៥ ម៉ឺននាក់ ឥឡូវនេះ បានទាញយកកម្មវិធីនេះមកប្រើ ហើយច្បាស់ណាស់ថា យើងត្រូវធ្វើយ៉ាងណា ដើម្បីឲ្យចំនួនអ្នកទាញយកកម្មវិធីនេះ និងអ្នកចុះឈ្មោះបន្តកើនឡើងទៀត។ យើងគិតថា មានមនុស្សពេញវ័យប្រហែល ១៦ លាននាក់ ដែលមានទូរស័ព្ទស្មាតហ្វូនប្រើប្រាស់។ ពួកគេទាំងនោះ ជាគោលដៅរបស់យើង។ ពួកគេជាក្រុមមនុស្សដែលយើងចង់ឲ្យទាញយកកម្មវិធីនេះ ពីព្រោះពួកគេជាក្រុមមនុស្ស ដែលអាចមានកាប្រាស្រ័យទាក់ទងជាមួយនឹងអ្នកផ្ទុកវីរុសកូរ៉ូណា ហើយយើងចង់ឲ្យពួកគេជាច្រើនតាមតែអាចធ្វើទៅបាន ទាញយកកម្មវិធីនេះទៅប្រើប្រាស់»។ រដ្ឋាភិបាលសហព័ន្ធអូស្ត្រាលីនិយាយថា ខ្លួននឹងប្រកាសអំពីកម្មវិធីនេះនៅក្នុងសប្តាហ៍នេះ ប្រសិនបើការទប់ស្កាត់ជំងឺកូវីដ១៩ មានភាពប្រសើរឡើង បន្ទាប់ពីអាជ្ញាធររដ្ឋ និងដែនដីមួយចំនួន បានចាត់វិធានការបន្ធូរបន្ថយការដាក់កំហិតការប្រមូលផ្តុំជាសាធារណៈ និងការកម្សាន្ដខ្លះៗនោះ។ ការធ្វើតេស្តទៅលើមនុស្សជាង ៦ សែន ៣ ម៉ឺននាក់ ត្រូវបានអនុវត្តនៅទូទាំងប្រទេស។ ប្រទេសអូស្ត្រាលីក៏បានបិទព្រំដែនរបស់ខ្លួនមិនឲ្យជនបរទេសចូលផងដែរកាលពីខែមីនា ដើម្បីបញ្ឈប់ការឆ្លងរាតត្បាតនៃជំងឺកូវីដ១៩ តាមរយៈការនាំចូលជំងឺនេះពីក្រៅប្រទេស។ ក្រុមកីឡាករ rugby នៃប្រទេសនូវែលហ្សេឡង់ គឺជាក្រុមជនបរទេសដំបូងគេបង្អស់ ដែលត្រូវបានអនុញ្ញាតឲ្យចូលក្នុងប្រទេសអូស្ត្រាលី ចាប់តាំងពីព្រំដែនអន្តរជាតិត្រូវបានបិទ។ កីឡាករនៃក្រុម New Zealand Warriors នឹងស្នាក់នៅដាច់ដោយឡែកពីគេរយៈពេល ១៤ ថ្ងៃ មុនពេលចាប់ផ្ដើមឡើងវិញនូវការប្រកួតកីឡា rugby របស់សម្ព័ន្ធជាតិកីឡា rugby អូស្ត្រាលី ដែលបានគ្រោងទុកនោះ នៅថ្ងៃទី ២៨ ខែឧសភាខាងមុខនេះ។ ក្រុម Warriors នៅទីក្រុង Auckland ប្រទេសនូវែលហ្សេឡង់នេះ គឺជាក្រុមមកពីក្រៅប្រទេសតែមួយគត់ ដែលនឹងចូលរួមនៅក្នុងការប្រកួតដែលមាន ១៦ ក្រុម។ នៅទីក្រុងស៊ីដនី ពលរដ្ឋវ័យចំណាស់ម្នាក់ទៀត បានស្លាប់នៅឯអាគារសម្រាប់មនុស្សចាស់ស្នាក់នៅមួយកន្លែង។ អាគារនោះបានក្លាយជាចំណុចស្នូលនៃការឆ្លងរាតត្បាតជំងឺកូវីដ១៩ នៅអូស្ត្រាលី។ ឥឡូវនេះ មនុស្ស ១៤ នាក់ បានស្លាប់ បន្ទាប់ពីបុគ្គលិកម្នាក់បានធ្វើឲ្យមានការឆ្លងរាតត្បាត ដោយធ្វើការច្រើនវេនជាប់ៗគ្នា បើទោះបីជាខ្លួនមានរោគសញ្ញាជំងឺកូវីដ១៩តិចតួចក៏ដោយ។ រដ្ឋាភិបាលរដ្ឋ New South Wales បាននិយាយថា ស្ថានភាពនៅក្នុងអាគារនោះ គឺ «គួរឲ្យរន្ធត់» និង «មិនអាចទទួលយកបានទេ»៕